philips bijder gracien goidts coninck van
castillien, van arragon, van leon etc. allen den ghenen
die dese brieven sullen sien oft hooren lesen saluyt, doen
te wetene dat wij ontfangen hebben die supplicatie van
dionijs corbeel sone antheunis woonende binnen die prochie
van campenhoudt, inhoudende hoe dat hij den xxjen januarij
sesthienhondert vierentwintich op een sondaege savonts
vergeselschapt wesende met hendrick van beckers ende
willem cool is gecommen ten huijse van gilis de smeth
brouwer woonende omtrent die plaetse tot campenhoudt
voorseijt, alwaer sij vonden jacques t'serghijsels met sijne
broeders willem ende steven ende jan puttemans, soo onder
malckanderen drinckende, wesende halff bij drancke,
t'saemen int spelen geraeckt met hutssen om sesse stuijveren
insettende den selven de beckere twee drij stuijvers penningen
ende den suppliant een stuck van xxvj stuijvers, ende
den voorgenoempden jacques t'sergijsels doende halff metten
voorseijden de beckere, is gecommen soo het scheen dat den
suppliant soude verloren hebben die nochtans sustineerde
ter contrarien, soo inder vuegen dat hij suppliant het gelt
dwelck opde taefel was liggende tot hemwaerts trock
ende den voorseijden de beckere tselve wederheijsschende
sijn groote woorden gereesen soo dat sy malckanderen hebben
heeten liegende gaff den voorseijden de beckere aenden
suppliant twee vuijtslaegen soo dat hij suppliant ge-
nootsaeckt was om hem te defenderen, sijnen opsteker te
trecken, dwelck siende den voors jaecques t'serghijsels is
hem inne gevaeren tsamen metten voorseijden de beckere
soo dat den suppliant bij ongeluck eenen steeck metten voor-
seijden opstekere heeft geinfligeert inde slincker zijde vanden
voors. jaecques t'serghijsels soo dat hij naer administratien van
kercken rechten tot die suppliants bitter leetwesen corts daernae
is commen te overlijden, den welcken hem tsedert het
overcommen van t'voorseijde feijt heeft vertrocken vuijt
die voors. prochie van campenhoudt alwaer hij nijet verder
en soude derven commen ten waere ons gelieffde hem te
verleenen opene brieven van remissie daertoe dienende,
om de welcke hij ons seer oijtmoedelijck heeft gebeden
waeromme soo eest dat wij die saecken ende ierst
hier op gehadt dadvijs vanden overmeijer van campenhoudt
genegen wesende ter bede des voors. supliants ende willende
hem in desen prefereeren gratie ende misericordie voor strangheijt
ende rigeur van rechte hebben den selven suppliant inden
gevalle als boven quijtgeschonden ende vergeven schelden quijte
ende vergeven vuyt sunderlinger gratien by desen onsen brieve
tfeijt ende ongeval boven geruert mitsgaederss alle offencie
ende bruecke corporele ende criminele, daer inne hij hem
overmidts ende vuyt saecken van tgene des voors. is tegens
ons ende justitie misdaen eenichssints mach hebben ontgaen ende
misdraegen ende hebben hem dijen aengaende wedergestelt
ende gerestitueert, stellen weder ende restitueren tot sijnen
goeden naeme ende faeme in onsen voors. lande van brabant
ende allen anderen onsen landen ende heerlijckheijden, ende tot sijnen
onverbeurden goeden indijen hij eenige onder ons heeft, gelijck
ende in alder manieren soo hij was voor de toecompste
vanden voors. feijte imponerende hierop een eeuwich geswijch
ende silencie onsen lieven ende getrouwen raedt ende procureur
generael in brabant, onsen overmeijer van campenhoudt
ende allen anderen onsen justicieren ende officieren wie
sij sijn, satisfactie ende beternisse ierst ende voor al
gedaen der partije geinteresseerde, indijen die noch nijet gedaen
en sij ende eenige daertoe staet civilijck alleenlijck behoudelijck
dat den voors. suppliant gehouden sal syn tvoors. feijt tegens ons
te beteren civilijck naer gelegentheijt vander saecken ende
faculteijt van sijne goeden, met oijck te betaelen die redelijcken
costen van justitien hier inne alreede gedaen ende te doene
alles ter taxatien ende moderatien van onse seer lieven ende
getrouwe die cancellier ende luijden van onsen raede in brabant
die wij daertoe gecommitteert hebben ende
committeren bij desen ontbieden daerom ende ede bevelen den selven
onsen cancelier ende raedtslieden dat voor hen geroepen
die ghene die daerom behooren geroepen te sijne, sij procederen
wel ende deuchdelijck tot verificatie ende interinemente
van desen ende totter taxatien ende moderatien vande voors.
amende ende costen van justitien, alsoo sij sullen bevinden te behoiren
welck interinement die voors. suppliant gehouden sal zijn te
versuecken ende hem in persoone te presenteren in onsen
voors. raede binnen sesse maenden naestcommende opde
opte pene van te verbeuren d'effect van desen, ende dat gedaen
ende deselve civile boete ende costen van justitien getaxeert
ende betaelt zijnde in handen vanden ghenen dijen dat behoiren
sal, sij onsen voors. procureur generael in brabant onsen over-
meijer van campenhoudt, ende alle andere onse rechteren,
justicieren, officieren ende ondersaeten tegenwoirdige ende
toecommende dijen dat aengaen sal mogen, heure stedehouderen
ende eenenijegelijck van hen besundere soo hem toebehoiren sal
doen laeten ende gedoogen den voors suppliant van deser onser
tegenwoirdiger gracien ende remissien ende van allen
d'inhouden van desen inder vuegen ende manieren vore
verhaelt, rustelijck vredelijck, volcomelijck ende eeuwelijck
genieten ende gebruijcken, sonder hem te doene off te laeten
geschieden nu noch in toecommende tijden eenich hinder,
letsel oft moijenisse aen lijve noch aen goeden ter contrarien
maer indijen sijn lijff off eenige van sijne onverbuerde goeden
daerom gearresteert, becommert oft belet waeren, dat sy
die setten ende stellen terstont ende sonder vertreck
tot geheelder ende volcommender delivrantien, want
ons alsoo gelieft ende ten eijnde dat dit vast ende gestaedich
blijve tot eeuwigen daegen, soo hebben wij onsen zegel hier
aen doen hangen behoudelijck in anderen dingen onsen rechten
ende eenenijegelijcken anderen dessyns gegeven in
onser stadt van bruessele den xxviijen januarij xvjc
vijffventwintich onder op de plijcke stondt geschreven
bijden coninck onderteekent a defren, ende was gesegelt met
eenen groenen wasschen zegele vuijthangende in groene zyde
snoeren